Forslag til afgørelse fra generaladvokat Geelhoed fremsat den 10. oktober 2002. - Kommissionen for De Europæiske Fællesskaber mod Kongeriget Belgien. - Traktatbrud - manglende gennemførelse af direktiv 98/83/EF. - Sag C-122/02.



Samling af Afgørelser 2003 side I-00833



Generaladvokatens forslag til afgørelse

1. Kommissionen for De Europæiske Fællesskaber har i denne sag nedlagt påstand om, at det fastslås, at Kongeriget Belgien ikke inden for den fastsatte frist har sat alle de love og administrative bestemmelser i kraft, der er nødvendige for fuldt ud at efterkomme Rådets direktiv 98/83/EF af 3. november 1998 om kvaliteten af drikkevand og ikke har underrettet Kommissionen herom. Fristen for gennemførelsen, som fremgår af direktivets artikel 1, udløb den 25. december 2000.

2. I henhold til artikel 1 i direktiv 98/83 er formålet med dette at beskytte menneskers sundhed mod de skadelige virkninger af enhver forurening af drikkevand ved at sikre, at drikkevandet er sundt og rent.

3. Kommissionen fremsendte den 6. april 2001 en åbningsskrivelse til Kongeriget Belgien, idet den ikke havde modtaget nogen meddelelse fra den belgiske regering om foranstaltninger, som regeringen havde truffet med henblik på at gennemføre direktivet. Den 23. maj 2001 fremlagde den belgiske regering et forslag til kongelig anordning om kvaliteten af drikkevand, der er emballeret, eller som anvendes i levnedsmiddelvirksomheder til fremstilling og/eller markedsføring af levnedsmidler. Dette forslag til kongelig anordning var den 19. marts 2001 blevet forelagt Conseil d'État til udtalelse. Regeringen fremlagde ligeledes regionen Flanderns forslag til dekret, som den 16. og 23. marts 2001 var blevet godkendt af den flamske regering. Den belgiske regering fremsendte efterfølgende ved skrivelse af 19. juni 2001 det forslag til dekret om drikkevand for regionen Vallonien, som den 23. maj 2001 var blevet godkendt af den vallonske regering.

4. Eftersom de i punkt 3 nævnte retsforskrifter ikke var lovgivningsmæssige foranstaltninger, som var trådt i kraft, fremsatte Kommissionen den 26. juli 2001 en begrundet udtalelse, hvori den opfordrede den belgiske regering til at træffe de nødvendige foranstaltninger for at efterkomme den begrundede udtalelse inden for en frist på to måneder efter dens meddelelse. Den belgiske regering besvarede den begrundede udtalelse ved at fremsende yderligere dokumenter.

5. I stævningen har Kommissionen gjort gældende, at den belgiske regering endnu ikke har vedtaget de love og administrative bestemmelser, der er nødvendige for fuldt ud at efterkomme de forpligtelser, som påhviler den i henhold til direktiv 98/83. Kommissionen har anført, at de fremsendte retsforskrifter ikke er lovgivningsmæssige foranstaltninger, der er trådt i kraft, men kun forslag.

6. Den belgiske regering har i svarskriftet ikke bestridt, at direktiv 98/83 ikke er blevet gennemført inden for den fastsatte frist, og at det derfor er uomtvistet, at der foreligger traktatbrud. Regeringen har imidlertid påpeget, at den kongelige anordning, som gennemfører direktiv 98/83 i national ret, er offentliggjort i Moniteur belge af 19. marts 2002, og at Kommissionen har fået meddelelse herom den 21. februar 2002. Gennemførelsen af direktiv 98/83 forventes snart tilendebragt for så vidt angår regionen Flandern og regionen Vallonien.

7. Ifølge fast retspraksis skal spørgsmålet om, hvorvidt der foreligger traktatbrud, vurderes på baggrund af forholdene i medlemsstaten, som de var ved udløbet af fristen i den begrundede udtalelse . I den foreliggende sag blev den begrundede udtalelse, hvori den belgiske regering blev opfordret til at træffe de fornødne foranstaltninger for at efterkomme direktivet inden for en frist på to måneder, meddelt ved skrivelse af 26. juli 2001. Domstolen kan således ikke tage hensyn til eventuelle ændringer, der måtte være foretaget efter udløbet af den af Kommissionen fastsatte frist.

Forslag til afgørelse

8. Af disse grunde foreslår jeg Domstolen at

- fastslå, at Kongeriget Belgien har tilsidesat sine forpligtelser i henhold til Rådets direktiv 98/83/EF af 3. november 1998 om kvaliteten af drikkevand, idet det ikke har sat de love og administrative bestemmelser i kraft, der er nødvendige for fuldt ud at efterkomme direktivet.

- pålægge Kongeriget Belgien at betale sagens omkostninger.